Στη σύλληψη τριών υπηκόων Αλγερίας, ηλικίας 19, 20 και 24, προχώρησε η αστυνομία της Μυτιλήνης, για βιασμό και κλοπή 25χρονου υπηκόου Μαρόκου στη Μόρια.

Οπως σημειώνει το lesvospost, σύμφωνα με τα μέχρι στιγμής στοιχεία, τα ξημερώματα της Κυριακής σε χώρο του Κέντρου Ταυτοποίησης Υπηκοότητας Αλλοδαπών, στη Μόρια της Λέσβου, οι δράστες με τη χρήση σωματικής βίας εξανάγκασαν τον 25χρονο σε συνουσία μαζί τους, ενώ προηγουμένως του είχαν αποσπάσει 320 ευρώ.

Το ποσό βρέθηκε στην κατοχή του 19χρονου και κατασχέθηκε.

Σε βάρος τους σχηματίστηκε δικογραφία κακουργηματικού χαρακτήρα, για αδικήματα βιασμού και κλοπής. Οι συλληφθέντες θα οδηγηθούν στην Εισαγγελία Πρωτοδικών Μυτιλήνης, ενώ την προανάκριση και τις έρευνες διενεργεί η Υποδιεύθυνση Ασφαλείας Μυτιλήνης.

Το περιστατικό είναι το δεύτερο σε λίγες μόνο ημέρες, καθώς είχε προηγηθεί ομαδικός βιασμός με θύμα έναν 15χρονο πακιστανικής καταγωγής.